Troels Lund Poulsen (V), 2011-05-10:
Jeg er ked af, at det igen lykkedes at gøre fru Christine Antorini ked af det eller trist.
Jeg skal prøve at blive mere glad og mere opstemt ved at holde mere festlige taler.
Jeg synes bare, det er en mærkelig diskussion at have, når vi har en forligskreds, hvori man diskuterer det.
Men når det så er sagt, har jeg jo sådan set også allerede nævnt, at i det udspil, regeringen er kommet med, »Faglighed og frihed«, lægger vi også op til at gå videre.
Jeg synes bestemt, det er en vigtig diskussion.
Jeg synes også, man skal forholde sig til en verden, der bliver mere international, men jeg synes nu også, at det, jeg sagde, sådan set er en håndsrækning til en diskussion, som man så må bære videre i den forligskreds, vi har.
Det drejer sig bl.a. om indførelse af internationale linjer, hvor undervisningen kan foregå på engelsk, indførelse af afgangsprøver i andre sprogfag end engelsk, tysk og fransk, og så ønsker forslagsstillerne sig også en strategi for fremmedsprog i uddannelserne, og at læreruddannelserne internationaliseres eller styrkes i en international dimension.
Jeg er sådan set enig med forslagsstillerne i, at der er behov for, at danske elever generelt rustes til at klare sig bedre i en globaliseret verden, som rykker tættere og tættere på.
Derfor har regeringen jo også for nylig i vores folkeskoleudspil, »Faglighed og frihed«, bl.a. foreslået, at der udarbejdes en strategi for fremmedsprog.
Der er nu nedsat en arbejdsgruppe, som arbejder, og som har fået til opgave at komme med anbefalinger til strategien for uddannelse i fremmedsprog i Danmark.
Strategien omhandler fremmedsprogene lige fra folkeskolen og ungdomsuddannelserne til de videregående uddannelser.
Det er min forventning, at arbejdsgruppen inden sommerferien vil komme med sine anbefalinger.
På baggrund af de anbefalinger vil regeringen selvfølgelig vurdere, hvad der er behov for i forhold til at lave en egentlig national strategi på dette felt, og det bliver selvfølgelig en diskussion, vi så må have med de relevante forligskredse.
Regeringen foreslår også i det folkeskoleudspil, som vi præsenterede, at det skal være muligt at aflægge folkeskolens afgangsprøve i andre sprogfag end de nuværende, og at elever skal kunne vælge mellem tysk og fransk.
I forhold til internationaliseringen synes jeg også, det er vigtigt at sige, at der allerede er gode muligheder for det i forhold til den gældende lovgivning.
I folkeskolen er den internationale dimension en af de tværgående dimensioner, der tænkes ind i undervisningen i alle relevante fag, og målene er jo senest revideret i 2009.
Fra skoleåret 2010-11 kan kommunerne beslutte at give skolerne mulighed for at begynde undervisning i engelsk, tysk eller fransk tidligere end obligatorisk.
Det kan f.eks. være, at man starter engelsk allerede fra 1. klasse.
Også på læreruddannelsen er der i dag muligheder for at fremme internationalisering.
Det fremgår af lovgivningen bag læreruddannelsen, at uddannelsesinstitutionen skal sikre, at der i alle fag i relevant arbejde arbejdes med både den studerendes mundtlige og skriftlige sprogfærdigheder og internationale emner.
Så på mange måder synes jeg sådan set at der allerede i dag er gode muligheder.
Men jeg er sådan set ikke uenig i, at det er vigtigt at have fokus på internationalisering, fordi vi jo lever i en international og global verden, men samtidig mener jeg også, at man i medfør af god forligsskik bliver nødt til at drøfte de ting i forligskredsene.
Det har jeg selvfølgelig også tænkt mig at gøre i de drøftelser, som der kommer til at pågå i den nærmeste fremtid.